
      RAPORT

asupra proiectului de Lege pentru ratificarea celui de-al doilea Protocol adiţional la Convenţia europeană de asistenţă judiciară în materie penală, adoptat la Strasbourg la 8 noiembrie 2001
În conformitate cu prevederile art. 89 şi 107   din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond, în procedură de urgenţă, cu proiectul de Lege pentru ratificarea celui de-al doilea Protocol adiţional la Convenţia europeană de asistenţă judiciară în materie penală, adoptat la Strasbourg la 8 noiembrie 2001, trimis cu adresa nr. P.L.X-451, din 24 august 2004, înregistrat sub nr. 31/ 713 din 24 august 2004.

Potrivit prevederilor art. 75 din Constituţie şi ale art. 86 alin. 2 pct. 1 din Regulamentul Camerei Deputaţilor, Camera Deputaţilor este prima Cameră sesizată în cazul acestui proiect de lege, competenţa decizională aparţinând Senatului. 

Consiliul Legislativ  a avizat favorabil  proiectul de lege, conform avizului nr. 1187/16.07.2004.

Proiectul de lege are ca obiect ratificarea celui de-al doilea Protocol adiţional la Convenţia europeană de asistenţă judiciară în materie penală.

Protocolul are ca scop întărirea capacităţii statelor membre ale Consiliului Europei şi a statelor partenere de a reacţiona eficient la criminalitate. Acest scop este atins prin actualizarea dispoziţiilor care guvernează asistenţa judiciară în materie penală, diversificând situaţiile în care asistenţa poate fi solicitată, facilitând astfel cooperarea juridică internaţională, conferindu-i un plus de celeritate şi supleţe.
 Proiectul de lege face parte din categoria legilor ordinare. 

În conformitate cu prevederile art. 60 din Regulamentul Camerei Deputaţilor, membrii comisiei  au examinat proiectul de lege în şedinţa din 24 august 2004.

La lucrările comisiei au fost prezenţi 19 deputaţi, din totalul de  20 membri ai comisiei.

După dezbateri, membrii comisiei au hotărât, cu unanimitate de voturi,  ca proiectul de Lege pentru ratificarea celui de-al doilea Protocol adiţional la Convenţia europeană de asistenţă judiciară în materie penală, adoptat la Strasbourg la 8 noiembrie 2001  să fie supus, spre dezbatere şi adoptare, plenului Camerei Deputaţilor, în forma prezentată de iniţiator.

